Wat is u noodgeval? Ek soek ŉ Porsche 911  Vir die meeste mense beteken 911 daar is ŉ noodgeval. Dieselfde nommers, maar anders uitgespreek, het net só ŉ sterk invloed op motorliefhebbers regoor die wêreld: nine eleven is altyd ŉ Porsche! My droomkar is ŉ 911. Die kar wat my vanjaar die meeste betower het, was ŉ 911 – die GT3, en spesifiek met ŉ handrat. Maar dit is pure supermotor, geteiken op die naweekrenjaer. Aan die ander kant van die 911-skaal sit ŉ intreevlak 911 Carrera. Baie minder krag, maar steeds die pragtige bougehalte wat kenmerkend is van enige Porsche, ongeag die model. Ons het dus die twee uiterstes, maar wat is die goue middeweg? Daai Porsche wat die verstommende werkverrigting bied, maar ook rustig ŉ Kaapse sonsondergang kan geniet op ŉ kuspad, of teen 16:00 in die middag met die wind in jou hare? Daai is Porsche se 911 Targa GTS. GTS is die warmste Porsche voordat ŉ mens oorskakel na óf die volvet Turbo-model of die GT-modelle. Targa het ook nie ŉ dak wat heeltemal afslaan en gewoonlik enige insittendes heeltemal windverwaai nie, maar eerder ŉ dakkie wat bó uitpop en mooi toevou in ŉ kompartement agter die agterste sitplekkies. Nes 911, is Targa ook kenmerkend Porsche, en 911. Die spesifieke model wat ons onder hande gehad het, was ŉ gedenkmodel. Dit verteenwoordig 50 jaar van Targa. Met ŉ pasgemaakte swart verf, spesiale wiele en ŉ geringe naamplaatjie hier en daar, is die 911 Targa GTS bitter mooi. In die kajuit is die sitplekke met Porsche se ikoniese blokkies-bekleedsel oorgetrek. Dit pas perfek by die res van die ontwerp. Met ŉ Porsche 911 word daar soveel klem geplaas op die ervaring – die gevoel wat ŉ mens kry agter die stuur. Soos die geluide agter jou rug en die vibrasies wat deur jou boude kommunikeer wat met die bande en onderstel aan die gang is. Die 911 het sleutellose toegang, maar daar is steeds ŉ klein sleuteltjie wat permanent agter die stuurkolom rus wat ŉ mens draai om die motor aan te skakel. Dis daai draaiaksie en die skielike gebrul van die bokser-sessilinderenjin wat ŉ mens reeds laat glimlag. ŉ Mens druk dan die knoppie wat die kleppe in die uitlaatpyp oopmaak sodat dit minder stil is – en soos hy sy keel skoonmaak begin die hoendervleis reeds. Met die wegtrek voer jy bietjie die versneller in, en soos jy op byna 3 000 r/min jou voet van die pedaal afhaal gee die turbo’s ŉ klein fluitjie. Nou glimlag jy só groot soos ŉ hanswors. Ek gee die 911 GTS ŉ paar kilometer om rustig te raak. Warm te word. My voete te vind en sitplek perfek gestel te kry. Ek is voor by ŉ verkeerslig. Dit moet ŉ lanseerkontrole-wegspring wees. Ek selekteer die Sport Plus-rymodus, trap die rempedaal met my linkervoet en soos die ander lig rooi slaan trap ek die versneller tot teen die vloer. Launch Control Active wys op die skermpie. Die omwentelinge klim tot so 5 000 r/min. Die oomblik wat my lig groen slaan los ek die rempedaal en die 911 spring weg met ŉ aggressie soortgelyk aan ŉ uitklophou van Jimmy Abbott op sy dag. Binne 3,5 sekondes is 100 km/h reeds bereik, en indien ŉ mens nie jou voet van die versneller afhaal nie sal jy 307 km/h kan haal. Die krag en wegtrek van ŉ 911 is nie waar die betowering ophou nie. Wys vir hom ŉ paar draaie, kies jou lyn en werk sag met die versneller en ŉ mens kan die 911 laat dans soos ŉ sierskaatser met vlymskerp lemme. Daarna, wanneer ŉ mens besef jy is egter nié 14 nie, maar 40 – dan sit jy die Targa terug in sy standaardrymodus, maak die uitlaatpyp stil en toer lieflik gemaklik na jou volgende bestemming. Ek kan nie sê presies wat dit is nie – maar my hart behoort aan ŉ 911. Daar is eenvoudig geen ander voertuig wat my só laat voel nie. Dis soos ŉ mens se eerste groot liefde – jy vergeet dit nooit. Gelukkig is ek nog getroud met myne. Die Targa reeks lyk só: 289 km/h 304 km/h 307 km/h 307 km/h Die reeks word gedek deur ŉ 2 jaar/onbeperkte km-waarborg en 3 jaar/100 000 km-omvattende instandhoudingsplan.